Številka: 093-69/2024-3130-30

Datum: 7. 2. 2025

Odbor Republike Slovenije za podelitev državnih priznanj na področju prostovoljstva na podlagi 42. in 43. člena Zakona o prostovoljstvu (Uradni list RS, št. 10/11 in 16/11 – popr. in 82/15) in 5. člena Uredbe o nagradi in priznanjih za prostovoljstvo (Uradni list RS, št. 62/11 in 29/16) objavlja

**Javni poziv k predlaganju kandidatov za nagrado oziroma priznanja na področju prostovoljstva za leto 2024**

1. **Predmet javnega poziva**

Predmet javnega poziva je predlaganje kandidatk/kandidatov (v nadaljevanju: kandidat) za Nagrado oziroma Priznanje Republike Slovenije na področju prostovoljstva za leto 2024 kot najvišji državni priznanji za izjemne dosežke na področju prostovoljstva, njegove promocije in razvoja.

Kandidati so lahko prostovoljci/prostovoljke (v nadaljnjem besedilu: prostovoljec) in prostovoljske organizacije.

Za prostovoljsko delo se šteje delo, ki je kot tako opredeljeno v Zakonu o prostovoljstvu[[1]](#footnote-1) (v nadaljnjem besedilu: ZProst).

Kot prostovoljska organizacija se šteje nevladna organizacija, ki je vpisana v vpisnik prostovoljskih organizacij in organizacij s prostovoljskim programom v skladu z ZProst.

**Nagrada zaslužnemu prostovoljcu** se podeli za življenjsko delo, če se je s svojim prostovoljskim delom izjemno uveljavil in z njim trajno prispeval k razvoju prostovoljstva in družbeni blaginji v Republiki Sloveniji ali za enkraten izjemen dosežek, če ima ta izjemen vpliv na področju prostovoljstva.

**Nagrada zaslužni prostovoljski organizaciji** se podeli organizaciji, če je s svojim delom dosegla izjemne in trajne dosežke na področju prostovoljstva na območju Republike Slovenije v časovnem obdobju daljšem od 20 let.

**Priznanje** se podeli za pomembne dosežke prostovoljcev in prostovoljskih organizacij v obdobju zadnjih petih let.

Z javnim pozivom so objavljeni pogoji za sodelovanje, merila za izbor kandidatov, način in roki za oddajo predlogov.

Odbor lahko podeli največ eno nagrado in šest priznanj s področja prostovoljstva.

Prejemnik nagrade oziroma priznanja prejme posebno listino, finančno nagrado in obrazložitev odbora, iz katere je razviden razlog za podelitev nagrade oziroma priznanja in utemeljitev odločitve.

Višina denarne nagrade Republike Slovenije za prostovoljstvo za leto 2024 znaša 3.000,00 EUR, višina denarne nagrade za priznanje Republike Slovenije za prostovoljstvo za leto 2024 pa 1.000,00 EUR za vsako posamezno podeljeno priznanje.

1. **Pogoji za sodelovanje**

Kandidati za nagrado ali priznanje ne smejo predlagati sami sebe.

Kandidate za nagrado in priznanje lahko predlagajo fizične in pravne osebe (v nadaljnjem besedilu: predlagatelj).

V imenu pravne osebe, ki vlaga Predlog za podelitev nagrade oziroma priznanja na področju prostovoljstva (v nadaljnjem besedilu: predlog), pravne osebe, ki daje Izjavo prostovoljske organizacije o sprejemu kandidature za nagrado ali priznanje ter pravne osebe, ki daje Izjavo o podpori kandidaturi, le tega podpiše njen zakoniti zastopnik.

Predlagatelj mora predložiti v celoti izpolnjen in podpisan predlog ter izjavi, ki sta sestavni del te objave.

S podpisom izjave o sprejemu kandidature za nagrado ali priznanje kandidat potrdi, da se s predlogom strinja ter da sprejema morebitno dodelitev nagrade ali priznanja.

Popolni predlog za kandidate, ki so prostovoljci, vsebuje:

* + zahtevane podatke o predlagatelju,
	+ zahtevane podatke o kandidatu,
	+ kratek življenjepis,
	+ področja prostovoljskega dela,[[2]](#footnote-2) na katerih je kandidat večinoma aktiven,
	+ navedbo evidentiranih let prostovoljskega dela,
	+ navedbo števila opravljenih prostovoljskih ur po posameznih letih,
	+ navedbo nevladnih oziroma prostovoljskih organizacij ali organizacij s prostovoljskim programom, v okviru katerih je bilo prostovoljsko delo opravljeno,
	+ v primeru kandidature za nagrado:
		- opis življenjskega dela prostovoljca na področju prostovoljstva ali
		- opis enkratnega izjemnega dosežka, če ima ta izjemen vpliv na področju prostovoljstva.
	+ v primeru kandidature za priznanje:
		- pomembni dosežki prostovoljca v zadnjih petih letih.

Popolni predlog za kandidate, ki so prostovoljske organizacije vsebuje:

* + zahtevane podatke o predlagatelju,
	+ zahtevane podatke o kandidatu,
	+ področja prostovoljskega dela, na katerih pretežno deluje prostovoljska organizacija,
	+ datum registracije prostovoljske organizacije,
	+ datum vpisa v vpisnik prostovoljskih organizacij in organizacij s prostovoljskim programom,
	+ v primeru kandidature za nagrado:
		- opis izjemnih in trajnih dosežkov na področju prostovoljstva na območju Republike Slovenije v časovnem obdobju daljšem od 20 let.
	+ v primeru kandidature za priznanje:
		- pomembni dosežki prostovoljske organizacije v zadnjih petih letih.

Odbor bo obravnaval samo pravočasno prispele in popolne predloge.

1. **Merila izbora**

Nagrada in priznanja se podeljujejo na podlagi naslednjih meril:

* evidentirana leta prostovoljskega dela oziroma dela na področju prostovoljstva, kar pomeni, da mora biti izkazano najmanj desetletno kontinuirano prostovoljsko delo ali delo na področju prostovoljstva,
* število opravljenih prostovoljskih ur, kar pomeni, da mora biti izkazano, da je predlagani kandidat za priznanje opravil najmanj 120 ur letno,
* pomen dejansko dosežene spremembe zaradi opravlja­nja prostovoljstva ali dela na področju prostovoljstva, kar pomeni, da je izkazan vpliv na izboljšanje stanja na področju, na katerem je prostovoljsko delo ali delo na področju prostovoljstva bilo opravljeno,
* število vključenih deležnikov, kar pomeni, da je izkazano število organizacij ali posameznikov, na katerem je opravljeno prostovoljsko delo oziroma delo na področju prostovoljstva vplivalo,
* obseg vpliva opravljenega prostovoljskega dela pro­stovoljca ali opravljenega dela na področju prostovoljstva na vključevanje drugih posameznikov v prostovoljstvo in širitev ideje ter načel prostovoljstva, kar pomeni izkazano povečanje števila prostovoljcev, povečanje ugleda in vpliv na višjo stopnjo ozaveščenosti o pomenu prostovoljstva in
* izkazan vpliv na širjenje prostovoljskega dela z vzposta­vitvijo novih programov prostovoljskega dela, kar pomeni, da mora biti izkazana širitev vsebine prostovoljskega dela.
1. **Postopek izbire**

Postopek izbire bo izveden v skladu s petim odstavkom 42. člena ZProst in 8. členom Uredbe o nagradi in priznanjih za prostovoljstvo.[[3]](#footnote-3)

V primeru, da pri izboru ne pride do soglasja, odbor odloči z glasovanjem. Odbor odloči z 2/3 večino glasov vseh članov. V primeru enakega števila glasov za in proti odloči glas predsednika odbora.

1. **Rok in način oddaje predloga**

Predlog predlagatelji pošljejo priporočeno ali ga vložijo osebno v zaprti ovojnici na naslov:

**Ministrstvo za javno upravo**

**Odbor Republike Slovenije za podelitev državnih priznanj na področju prostovoljstva**

**Tržaška 21**

**1000 Ljubljana**

ali po elektronski pošti na naslov gp.mju@gov.si v skenirani obliki (obrazci morajo biti podpisani in žigosani oz. podpisani z elektronskim podpisom).

Predlog se vloži s pripisom »**Javni poziv k predlaganju kandidatov za nagrado oziroma priznanja na področju prostovoljstva za leto 2024, št. zadeve 093-69/2024 – NE ODPIRAJ!«**.

Rok za oddajo predlogov je 45 dni po objavi javnega poziva.

**Predlog se šteje za pravočasnega,** če je do **24. 03 2025**, v poslovnem času ministrstva osebno vložen v glavni pisarni ministrstva ali do tega dne do **23.59** po elektronski pošti poslan na naslov ministrstva gp.mju@gov.si oziroma najpozneje ta dan na pošti oddan kot priporočena pošiljka na naslov ministrstva.

Nepopolni predlogi in predlogi, prejeti po poteku roka ne bodo obravnavani.

O odločitvi odbora bodo predlagatelji pisno obveščeni.

1. **Dostopnost dokumentacije**

Besedilo javnega poziva, predlogi in izjavi so objavljeni na spletni strani:

 <https://www.gov.si/zbirke/javne-objave/javni-poziv-nagrada-prostovoljstvo-2024/>

1. **Dodatne informacije**

Kontaktna oseba za dodatne informacije glede javnega poziva je Vesna Živković, elektronski naslov: vesna.zivkovic@gov.si.

 Odbor Republike Slovenije za podelitev

državnih priznanj na področju prostovoljstva

**Priloge:**

* + Obrazec 1: Predlog za podelitev priznanja prostovoljcu
	+ Obrazec 2: Predlog za podelitev nagrade prostovoljcu
	+ Obrazec 3: Predlog za podelitev priznanja prostovoljski organizaciji
	+ Obrazec 4: Predlog za podelitev nagrade prostovoljski organizaciji
	+ Obrazec 5: Izjava o sprejemu kandidature za prostovoljca
	+ Obrazec 6: Izjava o sprejemu kandidature za prostovoljsko organizacijo
	+ Obrazec 7: Izjava o podpori kandidaturi
1. Uradni list RS št. 10/11 in 16/11 – popr. in 82/15. [↑](#footnote-ref-1)
2. Skladno s Pravilnikom o področjih prostovoljskega dela in vpisniku (Uradni list RS, št. 48/11, 60/11 - popr. In 29/16) so področja prostovoljskega dela: civilna zaščita in reševanje, človekove pravice in civilne svoboščine, kultura in umetnost, socialna dejavnost, rekreacija, turizem, vzgoja in izobraževanje, zdravje in človek, narava in družbene vrednote. [↑](#footnote-ref-2)
3. Uradni list RS, št. 62/11 in 29/16. [↑](#footnote-ref-3)